*Turun yliopiston folkloristiikan, kansatieteen ja uskontotieteen opiskelijain yhdistys*

**Seita ry**

**Toimintasuunnitelma 2018**

**Sisällysluettelo**

Johdanto

Koulutuspolitiikka ja edunvalvonta

*Valtakunnallinen ja kansainvälinen yhteistyö*

*Muu opiskelua tukeva toiminta*

Yleinen yhdistystoiminta

*Jäsenyys*

*Taloudenhoito, hankinnat ja varainkeruu*

*Tiedotus ja julkaisutoiminta*

*Hallituksen toiminnan jatkuvuus*

*Ainejärjestötilat*

*Yhteistyö muiden järjestöjen kanssa*

*Ympäristön ja yhdenvertaisuuden huomioiminen*

Vapaa-aika

*Ekskursiot*

*Liikuntatapahtumat*

*Kulttuuritoiminta*

Yhteenveto

Liite 1: Seita - toimintakulttuuri

**Johdanto**

Turun yliopiston folkloristiikan, kansatieteen ja uskontotieteen opiskelijain yhdistyksen Seita ry:n tehtävänä on jäsenistönsä opiskeluedellytyksistä huolehtiminen. Tätä tehtävää toteuttaakseen yhdistys harjoittaa aktiivista koulutuspolitiikkaa yhdessä oppiaineiden kanssa, järjestää opiskelua tukevaa sekä viihteellistä vapaa-ajan toimintaa ja toimii yhdyssiteenä nykyisten perustutkinto-opiskelijoiden ja jatko-opiskelijoiden, oppiaineen henkilökunnan sekä kattojärjestöjen välillä. Kattojärjestöjä ovat muun muassa Turun yliopiston ylioppilaskunta (TYY), Turun yliopiston humanistisen tiedekunnan edunvalvontajärjestö Humanitas ry sekä valtakunnallinen kulttuurintutkimuksen opiskelijoiden yhdistys Kulo ry.

Seita ry on kolmevuotias järjestö, jonka edeltäjäjärjestöinä ovat kansatieteen ja folkloristiikan ainejärjestö NEFA-Turku ry sekä uskontotieteen ainejärjestö Nirvana ry. Kyseiset järjestöt ovat purkautuneet vuoden 2016 aikana. Seita ry pitää yllä hyväksihavaitsemiaan näissä ainejärjestöissä syntyneitä perinteitä sekä kehittää uusia tapahtumia ja toimintatapoja.

Yhdistyksen toiminnan perustana ovat sen voimassa olevat säännöt.

**Koulutuspolitiikka ja edunvalvonta**

Opiskelijoiden edunvalvonta on Seita ry:n tärkein tehtävä. Yhdistys seuraa oppiaineiden kehitystä ja vaikuttaa tutkintovaatimusten ja opetussuunnitelman kehittämiseen yhteistyössä oppiaineiden kanssa. Edunvalvonnan toteutumisesta vastaavat hallituksen nimittämät koulutuspoliittiset vastaavat. Koulutuspoliittiset vastaavat toimivat työryhmänä ja heitä on vähintään kolme, yksi jokaista oppiainetta kohden.

Koulutuspoliittiset vastaavat osallistuvat oppiaineensa oppiainekokouksiin ja raportoivat hallitukselle niissä käsitellyistä asioista. He myös tuovat esille opiskelijoiden ja ainejärjestön esittämiä asioita ja toiveita oppiainekokouksissa. Mikäli jonkin oppiaineen koulutuspoliittinen vastaava on estynyt osallistumasta oppiainekokoukseen, osallistuu oppiainekokoukseen hallituksen parhaaksi katsoma henkilö.

Seita ry kerää folkloristiikan, kansatieteen ja uskontotieteen opiskelijoilta vuosittaisen palautteen opintojen toteutumisesta. Palaute on oppiainekohtainen, ja se käydään läpi yhdessä oppiaineen opiskelijoiden ja henkilökunnan kanssa erillisessä palautetilaisuudessa. Opiskelijoille ja henkilökunnalle järjestetään myös muita yhteisiä tilaisuuksia, sekä vapaamuotoisia keskustelutilaisuuksia että kevyempiä yhteistapahtumia. Seita ry muun muassa järjestää opiskelijoiden ja opetushenkilökunnan yhteisen, rennomman iltaman Pre-vapun.

Seita ry kerää vuosittain jäsenistöltään palautetta kaikkien kolmen oppiaineen opinnoista. Koulutuspoliittiset vastaavat käyvät saadun palautteen läpi oppiainekokouksissa ja tiedottavat siitä myös jäsenistölle.

Seita ry tarjoaa vuosittain jäsenistölle mahdollisuuden antaa palautetta myös liittyen ainejärjestön toimintaan. Kyselyssä selvitetään, kuinka hyvin opiskelijat kokevat integroituneensa opiskelijayhteisöön, yliopistoon, oppiaineeseen ja ainejärjestöön. Kyselyn tarkoituksena on selvittää sitä, kokevatko opiskelijat kuuluvansa osaksi yhteisöä vai jääkö joku tahtomattaan ulkopuolelle. Kyselyssä selvitetään myös sitä, minkälaista toimintaa opiskelijat kaipaavat ainejärjestöltään ja kuinka läheisiksi he kokevat ainejärjestön. Palaute käydään läpi ainejärjestön hallituksen kesken ja tuloksista tiedotetaan jäsenistölle.

Vuonna 2018 hallitus kehittää tavan jakaa jäsenistön kesken menneitä tenttikysymyksiä ja kerätä tenttipalautetta. Seita ry osallistuu tammikuussa järjestettävään Abi-päivään sekä TYYn avajaiskarnevaaliin parantaen näin oppiaineiden tunnettuutta.

Pitkäjänteisemmän koulutuspoliittisen toiminnan tukemiseksi Seita ry noudattaa kolmen vuoden koulutuspoliittista strategiaa. Strategiassa käsitellään tarkemmin ainejärjestön koulutuspolitiikan tavoitteita ja menetelmiä, jotka ohjaavat koulutuspoliittisten vastaavien toimintaa. Voimassa oleva strategia on hyväksytty yhdistyksen kevätkokouksessa 2017 ja sitä noudatetaan vuoteen 2019 asti. Tänä aikana koulutuspoliittiset vastaavat kirjaavat ylös mahdolliset muutokset sekä pyrkivät luomaan selvän pohjan seuraavaa koulutuspoliittista strategiaa varten.

*Valtakunnallinen ja kansainvälinen yhteistyö*

Ainejärjestön tärkein yhteistyökanava valtakunnallisesti on kulttuurintutkimuksen opiskelijoiden kattojärjestö Kulo ry. Hallitus nimittää edustajan kaikkiin Kulo ry:n yhdistyksen kokouksiin ja kannustaa jäsenistöään hakeutumaan mukaan Kulo ry:n toimintaan ja hallitukseen. Tavoitteena on, että Seita ry ja Turun yliopiston kulttuurintutkimuksen opiskelijat olisivat edustettuina Kulo ry:n hallituksessa. Kulo ry:n kautta tehdään yhteistyötä sen muiden jäsenjärjestöjen (Kultu ry, Mythos ry, NEFA-Helsinki ry, NEFA-Joensuu ry ja NEFA-Jyväskylä ry) kanssa. Seita ry pyrkii tekemään myös suoraa yhteistyötä muiden kulttuurintutkimuksen alan opiskelijoiden järjestöjen kanssa. Erityisesti Åbo Akademin alan järjestöjen (Kulturisten rf, Gnosis rf) sekä Helsingin yliopiston alan järjestöjen (NEFA-Helsinki ry, Mythos ry) kanssa järjestetään mahdollisuuksien mukaan yhteistyötä. Seita ry tekee yhteistyötä myös Taide- ja kulttuurialan ammattijärjestö Taku ry:n kanssa.

Seita ry on ISHA-Turku ry:n jäsenjärjestö. Hallitus kannustaa jäsenistöään hakeutumaan mukaan ISHA-Turku ry:n hallitukseen ja toimintaan. ISHA-Turku ry:n toiminnasta tiedotetaan Seita ry:n tiedotuskanavilla pyrkimyksenä tarjota jäsenistölle mahdollisuus kansainväliseen yhteistyöhön lähialojen kanssa.

*Muu opiskelua tukeva toiminta*

Seita ry ylläpitää Sirkkalan kasarmialueen Minervan kolmannessa kerroksessa sijaitsevassa opiskelija-huoneessa Kutukirjastoa, johon ainejärjestö ottaa vastaan käytettyjä kirjoja sekä kirjalahjoituksia. Kutukirjastoa ylläpitää hallituksen nimeämä kirjastovastaava, jonka ei tarvitse olla hallituksen jäsen. Vuoden 2018 aikana kirjaston näkyvyyttä ja käytettävyyttä kehitetään edelleen. Yhdistys myös tarvittaessa hankkii omilla rahoillaan uusia kirjoja Kutukirjastoon.

Seita ry järjestää vuoden aikana vähintään yhden ekskursion kulttuurintutkimuksen kannalta merkittävään kohteeseen (ks. kohta 4.2, Ekskursiot). Oppiaineiden kanssa sovitaan tavoista ja tehtävistä, joilla voi saada opintopisteitä ja kurssikorvaavuuksia.

Seita ry pyrkii järjestämään vuosittain yleisölle avoimen paneelikeskustelun, jossa käsitellään jotakin ajankohtaista ja kulttuuriin tai kulttuurintutkimukseen liittyvää aihetta. Mahdollisuuksien mukaan Seita ry osallistuu myös yhteistyötahona muiden järjestöjen järjestämiin, kulttuurintutkimuksellisesti kiinnostaviin paneelikeskusteluihin tai seminaareihin.

**Yleinen yhdistystoiminta**

Ainejärjestön hallitus vastaa toiminnan ideoinnista, jatkuvuudesta ja toteutuksesta yhteistyössä jäsenistön kanssa. Hallitus toteuttaa yhdistyksen hyväksymää toimintasuunnitelmaa ja ideoi samalla uutta toimintaa. Hallituksen kokoukset ovat kaikille avoimia ja niistä tiedotetaan jäsenistölle. Tiedotuksen yhteydessä myös kokousten esityslista on jäsenistön saatavilla. Hallituksen kokousten pöytäkirjat lähetetään jäsenistön nähtäville sähköpostilistalla hyväksymisen jälkeen. Kaikille jäsenille kuitenkin tiedotetaan kokousten päätöksistä tarvittaessa lyhyellä tiedotteella.

Hallituksen jäsenet osallistuvat aktiivisesti TYYn ja sen siipien sekä humanistisen tiedekunnan edunvalvontajärjestö Humanitas ry:n järjestämiin koulutus- ja tiedotustilaisuuksiin. Tilaisuuksien annista tiedotetaan hallituksen kokouksissa muille toimijoille raportinomaisesti.

Yhdistyksen kokous on 24.10.2017 päättänyt yhdistyksen nimen ja logon vaihtamisesta. Uusi nimi ja logo tullaan valitsemaan vuoden 2018 kevätkokouksessa jäsenistön ehdotusten pohjalta. Nimen ja logon vaihtamiseen vastaa vuoden 2018 hallitus.

*Jäsenyys*

Kaikkia Turun yliopiston folkloristiikan, kansatieteen ja uskontotieteen opiskelijoita kannustetaan liittymään ainejärjestöön. Uusille opiskelijoille järjestetään syksyllä infotilaisuus, jossa esitellään ainejärjestön toimintaa ja tarjotaan mahdollisuus liittyä helposti ainejärjestöön. Liittyminen tapahtuu sähköpostilla ja maksamalla samalla jäsenmaksu verkkopankissa tai yhdistyksen tapahtumissa käteisellä.

Uudet jäsenet hyväksyy Seita ry:n hallitus. Hallituksen nimeämä sihteeri pitää kirjaa liittyneistä jäsenistä ja ylläpitää jäsenrekisteriä. Hallitus selvittää vuosittain, kuinka moni jäsenistä täyttää edelleen jäsenyytensä ehdot (Seita ry:n säännöt, § 3: *Yhdistykseen voi varsinaiseksi jäseneksi liittyä jokainen Turun yliopistossa folkloristiikkaa, kansatiedettä tai uskontotiedettä opiskeleva henkilö, joka hyväksyy yhdistyksen säännöt*). Jäsenet, jotka eivät enää täytä jäsenyytensä ehtoja tai ovat jättäneet lukuvuosittaisen jäsenmaksunsa kahtena peräkkäisenä vuonna maksamatta, voi yhdistyksen hallitus erottaa sääntöjen mukaisesti. Sääntöjen sallimasta kahdesta vuodesta huolimatta vuosijäseniä kannustetaan maksamaan jäsenmaksunsa vuosittain, tai sitten maksamaan opiskeluajan kestävästä jäsenyydestä.

Seita ry:n jäsenillä on käytössään jäsenetuja yhdistyksen omien etujen lisäksi. Yhdistyksen jäsenille annetaan liittymisen yhteydessä jäsenkortti, josta selviää yhdistyksen tiedot ja jäsenen nimi. Korttiin liimataan myös lukuvuositarra. Jäsenkortilla Seita ry:n jäsen on oikeutettu ilmaiseen sisäänpääsyyn Turun linnassa, Qwenselin talolla, Apteekkimuseossa sekä Luostarimäen käsityöläismuseossa. Lisäksi Seitan jäsenillä on käytössään salakirjat.net -sivustolle etukoodi, jolla saa 10 % alennuksen ostosten loppusummasta. Hallitus huolehtii jäseneduista tiedottamisesta jäsenistölle.

*Taloudenhoito, hankinnat ja varainkeruu*

Seita ry:n taloudesta vastaa yhdistyksen valitsema taloudenhoitaja. Oikeudet Seita ry:n pankkitiliin ovat taloudenhoitajan lisäksi puheenjohtajalla. Vuoden 2018 hallitus toimii yhdistyksen hyväksymän talousarvion mukaisesti. Yhdistyksen hallitus hyväksyy toiminnan järjestämisestä aiheutuvat kulut kuitteja ja kirjallista selvitystä vastaan. Kirjallista selvitystä varten tarvittava kuittiselvityslomake on yhdistyksen nettisivuilla, josta se on kaikkien saatavilla. Yhdistys korvaa hallituksen hyväksymät kulut jäsenilleen. Seita ry:n tulonlähteinä ovat TYYn toiminta-avustus, jäsenmaksut, tapahtumien pääsymaksut, myyjäistulot, kahvitustulot sekä kannatustuotteiden myynti.

Vuoden 2018 hallitus kehittää ja toteuttaa kannatustuotteita, hankkii vuoden lukuvuositarroja jäsenkortteihin sekä hankkii jäsenkortteja lisää, mikäli on tarvetta. Lisäksi hallitus organisoi syksyllä uusien opiskelijoiden saavuttua yhteistilauksen haalarien hankkimiseksi yhdistyksen jäsenille. Vuoden 2018 aikana hallitus tekee myös nimen ja logon vaihtumiseen liittyvät hankintoja, kuten yhdistyksen uusi lippu

*Tiedotus ja julkaisutoiminta*

Seita ry:n tiedotuskanavat ovat Seitan Facebook-sivu, nettisivut, Instagram-tili (seitautu) sekä sähköpostilista. Uudet jäsenet liitetään sähköpostilistalle. Myös muut kuin yhdistyksen jäsenet voivat liittyä sähköpostilistalle pyytämällä. Facebook-sivun sekä Instagram-tilin seuraaminen on vapaaehtoista. Hallituksen nimeämä tiedottaja hallinnoi Facebook-sivuja, yhdistyksen nettisivuja, Instagram-tiliä, sekä sähköpostilistaa. Tiedottaja käyttää näitä kanavia tiedottaessaan jäsenistöä erilaisista tapahtumista ja ajankohtaisista asioista. Osittain tiedottamisesta vastaavat myös koulutuspoliittiset vastaavat koulutuspoliittisiin asioihin ja sosiaalipoliittiset vastaavat sosiaalipoliittisiin asioihin liittyen, tapahtumavastaavat tapahtumiin liittyen, hallituksen puheenjohtaja, joka tiedottaa hallituksen kokouksista ja lähettää kokouskutsun yhdistyksen kokouksiin, sekä sihteeri, joka lähettää tarvittaessa tiedotteen hallituksen kokouksissa tehdyistä päätöksistä.

Seita ry julkaisee kaksi kertaa vuodessa ainejärjestöjulkaisunsa, Riimun. Hallitus nimittää Riimulle päätoimittajan, joka kokoaa julkaisulle toimituskunnan. Toimituskunnan jäsenet voivat olla hallituksen jäseniä tai sen ulkopuolisia toimijoita. Julkaisun tarkoituksena on toimia alustana jäsenistön omille teksteille, jotka voivat käsitellä omia tutkimusaiheita tai kiinnostuksen kohteita.

*Hallituksen toiminnan jatkuvuus*

Hallituksen ja toimikauden vaihtuessa järjestetään uuden ja vanhan hallituksen tapaaminen, jossa vanhan hallituksen jäsenet ja aktiivit käyvät läpi hallitustoiminnan ja hallitusvastuun keskeisiä periaatteita. Hallitustoimijat ylläpitävät sähköisiä toimijakansioita, jotka sisältävät ohjeita ja neuvoja tulevalle hallitukselle. Vanhat hallitustoimijat myös opastavat henkilökohtaiset seuraajansa ja ovat näiden tukena mahdollisuuksien mukaan koko toimikautena. Vanhoista hallitustoimijoista kootaan listaa, jotta uuden hallituksen on helppo lähestyä heitä apua tarvittaessa Hallituskauden alussa uusi hallitus järjestää tutustumis- ja suunnitteluillan, jossa uusi hallitus käsittelee tulevan toimikauden tavoitteita, toiveita ja haasteita. Mukana on myös edellisen vuoden hallitustoimijoita.

Erilaisia tapahtumia varten perustetut työryhmät dokumentoivat kaiken tekemänsä toimintaraporteiksi siten, että raporteista on hyötyä tuleville toimijoille vastaavia tapahtumia järjestettäessä. Dokumentoinnilla varmistetaan, että uusia tapahtumia voidaan kehittää tarpeen mukaan. Tapahtumien toimintaraportit, toimijakansiot, kokousten pöytäkirjat ja esityslistat, tilikirjanpito, jäsenrekisteri sekä muut mahdolliset dokumentit arkistoidaan sähköisesti Google Drive -palvelun avulla. Dokumenttien arkistoinnista vastaa hallituksen sihteeri.

Seita ry kokoaa tiedot alumneistaan ja kytkee heidät toimintaansa, esimerkiksi järjestämällä alumni-iltamia ja keskustelutilaisuuksia, joissa perustutkinto-opiskelijat ja alumnit kokoontuisivat keskustelemaan jatko-opinnoista sekä alojen uramahdollisuuksista.

*Ainejärjestötilat*

Yhdistyksen tärkein käytössä oleva tila on Sirkkalan kasarmialueella sijaitseva Keltainen talo, jota käyttävät myös muut kasarmialueella toimivat ainejärjestöt. Tilan hallinnoinnista vastaa Humanitas ry. Seita ry järjestää Keltaisella talolla suurimman osan tapahtumistaan. Tilojen siisteydestä ja avaimista vastaa hallituksen nimittämä talovastaava, joka myös osallistuu Humanitas ry:n tilakokouksiin.

Seita ry on vuonna 2017 järjestänyt toimintaa Sirkkalan yhteisessä opiskelijahuoneessa ja huoneen käyttöä pyritään 2018 edelleen lisäämään. Hallitus selvittää mahdollisuuksia myös vakituisten tilojen vuokraamiseen.

*Yhteistyö muiden ainejärjestöjen kanssa*

Seita ry:n ensisijaisia yhteistyön kohteita ovat muut HKT-laitoksen opiskelijoiden ainejärjestöt (F-piste ry, Hurma ry, Kammio ry, Kritiikki ry, Kuvatus ry, Museion ry, Muusa ry, Prometheus ry, Tritonus ry, Vare ry), tiedekunnan kattojärjestö Humanitas ry ja muut humanistisen tiedekunnan ainejärjestöt (kuten Kanta ry ja Sugri ry), Åbo Akademin ainejärjestöt Gnosis rf ja Kulturisten rf. Vuonna 2018 Seita ry tulee tekemään tiiviisti yhteistyötä muun muassa Vare ry:n ja Kritiikki ry:n kanssa. Yhdessä Vareen kanssa toteutetaan loppukeväästä perinteeksi muodostuneet Ukon waccat. Kritiikki ry:n kanssa tullaan tekemään vuoden 2018aikana yhteistyötä esimerkiksi liikunnallisten tapahtumien merkeissä. Näiden ja muiden edellä mainittujen järjestöjen kanssa selvitetään vuoden 2018 aikana kiinnostusta ja mahdollisuuksia yhteiseen toimintaan ekskursioiden, sitsien ja bileiden muodossa. Yhdistys pyrkii myös poikkitieteelliseen yhteistyöhön: hallitus selvittää yhteistyömahdollisuuksia tiedekunnan ulkopuolelta, muista Turun yliopiston ainejärjestöistä. Hallitus lähettää tarvittaessa edustajansa muiden ainejärjestöjen sekä TYYn vuosijuhlille.

*Ympäristön ja yhdenvertaisuuden huomioiminen*

Vuoden 2018 hallitus sitoutuu noudattamaan TYYn ympäristö- ja yhdenvertaisuusohjelmia sekä yhdistyksen omaa toimintakulttuuridokumenttia (liite 1). Hallituksessa on aina vähintään yksi sosiaalipoliittinen vastaava. Kehittämällä yhdenvertaisuutta kaikessa toiminnassa yhdistys pyrkii parantamaan jäsenistön hyvinvointia. Toimintakulttuuridokumentin ohjeilla pyritään parantamaan tasavertaisuutta, hyvää ilmapiiriä ja reilua henkeä jäsenistön keskuudessa. Yhdistys ja sen jäsenet noudattavat näitä ohjeita vuonna 2018 ja tulevina vuosina, jotta toiminta pysyisi miellyttävänä ja tasavertaisena kaikille. Ainejärjestön sivuilla on esittely ainejärjestöstä myös englanniksi ja ruotsiksi ja myös tiedottamisessa käytetään tarvittaessa näitä kieliä. Jokaista tapahtumaa varten hallitus nimeää yhteyshenkilön, johon jäsenistö voi olla yhteydessä tapahtumaan liittyvien kysymysten kanssa.

**Vapaa-aika**

Vuoden 2018 aikana Seita ry järjestää perinteisiä ja uusia juhlia itsenäisesti sekä eri yhteistyökumppanien kanssa. Vuoden 2018 hallitus selvittää jäsenistön suhdetta perinteisinä pidettyihin tapahtumiin ja kehittää toimintaa tulosten pohjalta. Perinteisiä tapahtumia ovat olleet:

Keväällä:

* Pyhän Urhon päivä (16.3.), jossa ensimmäisen vuoden opiskelijat esittävät perinteisen Pyhä Urho –näytelmän
* Ukonpäivänä (4.4.) yhteistyössä Vare ry:n kanssa järjestettävä Ukon wacat, joissa tarjotaan yhteisateria ja harjoitetaan mm. perinnemusiikkia ja runonlausuntaa
* Ensimmäisen vuoden opiskelijoiden järjestämät kostajaiset
* Ennen vappua henkilökunnan kanssa vietettävä pre-vappu, vappuaattona TYY:n boolikierros ja vappupäivänä vappupiknik
* Keväällä nurmen jo vihertäessä järjestettävä piknik
* Kevään lopuksi pidetty grillaus- ja saunailta Hirvensalon Aurinkolahdessa

Syksyllä:

* Uusille opiskelijoille syksyn ensimmäisenä tapahtumana Kastajaiset, jossa uudet opiskelijat kiertävät teemanmukaisilla rasteilla ympäri kampusaluetta. Lopuksi uudet opiskelijat initioidaan kulttuurintutkijoiden yhteisöön asianmukaisilla rituaaleilla.
* Uusille opiskelijoille syksyn aluksi järjestetty saunailta, jossa ainejärjestön hallitus esittelee ainejärjestön toimintaa ja tapahtumia. Uusia opiskelijoita kannustetaan liittymään ainejärjestöön ja suoritetaan haalaritilauksen tekeminen sekä haalarien kokeilu. (Tilausta ja sovitusta koordinoi hallituksen sihteeri tai muu hallituksen nimittämä vastuuhenkilö)
* Alkusyksystä järjestettävä pihapeli-ilta, jossa uudet ja vanhat opiskelijat pääsevät tutustumaan toisiinsa matalan kynnyksen pelien ja leikkien muodossa
* Ihmisshakki Kritiikki ry:tä vastaan Kupittaan puistossa
* Baarikierros, jossa tutustutaan Turun baareihin
* Syksyllä pidettävä Viini-ilta, jossa maistellaan viiniä ja ruokia sekä nautitaan jäsenistön toteuttamista taiteellisista esityksistä
* Syksyllä pidettävät uusien opiskelijoiden järjestämät juhlat, joiden toteutuminen annetaan uusien opiskelijoiden tehtäväksi. Hallitus budjetoi juhliin ja varaa juhlatilan niitä varten. Tapahtuman tarkoituksena on tuoda uudet opiskelijat osaksi tapahtumien järjestämistä ja ainejärjestön toimintaa.
* Pikkujoulut, joissa tarjoillaan jouluruokaa ja järjestetään jouluhenkistä ohjelmaa. Yhtenä ohjelmanumeroista on uusien opiskelijoiden vapaamuotoinen jouluaiheinen esitys.

Lisäksi Seita ry järjestää muitakin alkoholittomia tapahtumia, kuten lautapeli- ja elokuvailtoja, sekä Seita syö -iltoja. Mahdollisuuksien mukaan järjestetään tapahtumia kuten sitsejä ja juhlia Turun yökerhoissa itsenäisesti tai yhdessä muiden ainejärjestöjen kanssa. Vuonna 2018 Seita ry järjestää tilaisuuksia, joissa opiskelijat ja henkilökunta voivat kohdata rennoissa merkeissä. Jäsenistön ja henkilökunnan toiveita tapahtumien luonteesta selvitetään ja tapahtumia järjestetään toiveiden mukaisesti. Tapahtumista, joissa ensimmäisen vuoden opiskelijoilla on vastuutehtäviä, informoidaan heitä hyvissä ajoin.

Yhdistyksen syys- ja kevätkokouksien yhteydessä tarjotaan syömistä ja suoritetaan erilaisia rituaaleja. Tarkoituksena on lisätä jäsenistön osallistumista yhdistyksen kokouksiin ja sitouttaa kaikki jäsenet yhdistyksen päätöksentekoon. Ennen syyskokousta järjestetään erillinen tilaisuus, jossa hallituksen toiminnasta kiinnostuneet voivat tulla tutustumaan hallituksen toimintaan ja eri toimitehtäviin.

*Ekskursiot*

Seita ry pyrkii järjestämään vähintään yhden ekskursion vuodessa. Ekskursiot suuntautuvat kulttuurillisesti mielenkiintoisiin kohteisiin. Jäsenistön toiveita ekskursiokohteista kuunnellaan tarkasti, ja jokaisen ekskursion kohdalla tarjotaan yhdessä oppiaineen kanssa mahdollisuus suorittaa opintopisteitä ekskursioon liittyvillä tehtävillä. Ekskursioita suunnataan mahdollisuuksien mukaan myös ulkomaille.

*Liikuntatapahtumat*

Seita ry järjestää jäsenistölleen useita liikuntatapahtumia vuodessa. Liikuntatapahtumien kohdalla pyritään erityisesti madaltamaan kynnystä jäsenistön osallistumiselle kaikille sopivalla rasitustasolla ja hyvällä ilmapiirillä. Vuoden 2018 hallitus kehittää vähintään yhden uuden liikuntatapahtuman tai –toimintamuodon.

*Kulttuuritapahtumat*

Hallitus järjestää useita kertoja vuoden aikana jäsenistölle taloudellisesti tuetun vierailun johonkin kulttuurikohteeseen kuten näyttelyyn, konserttiin, teatteriin tai museoon. Jäsenistö voi myös hakea kulttuuri- ja liikuntasponsorointia erilaisiin kulttuuritapahtumiin, vaikka hallitus ei niihin erillistä vierailua järjestäisikään. Kulttuuri- ja liikuntasponsorointia voi hakea yhdistyksen nettisivuilla olevalla lomakkeella kuittia tai pääsylippua vastaan.

**Yhteenveto**

Vuonna 2018 Seita ry panostaa erityisesti yhteistyöhön oppiaineiden henkilökunnan, muiden ainejärjestöjen ja kattojärjestöjen kanssa. Tapahtumia kehitetään ja monipuolistetaan, jotta toiminta olisi toimivampaa ja helpommin lähestyttävää kaikille jäsenille. Vuoden 2018 hallitus kokeilee uutta ja kehittää jo olemassa olevia perinteitä, mikäli se koetaan tarpeelliseksi.

*Tämä toimintasuunnitelma on hyväksytty yhdistyksen kokouksessa 24.10.2017.*

Liite 1.

SEITA – TOIMINTAKULTTUURI

YLEISTÄ

Seitan toimintakulttuurin lähtökohtana on se, että jokainen folkloristiikan, kansatieteen tai uskontotieteen opiskelija kokisi olevansa tervetullut osallistumaan ainejärjestön toimintaan. Seitan hallitus ottaa mielellään vastaan jäsenistön palautetta ja toiveita toiminnasta. Tavoitteenamme on viihtyisä ainejärjestö, jossa kaikki opiskelijat kokisivat olevansa yhdenvertaisia ja löytäisivät itseään kiinnostavia tapahtumia.

TAPAHTUMAT

Seitan järjestämät tapahtumat ovat avoimia ja monipuolisia. Ainejärjestö järjestää erilaisia tapahtumia kuten bileitä, liikuntatapahtumia sekä kulttuurivierailuja kuten teatterikäyntejä ja ekskursioita. Minkäänlainen painostaminen esimerkiksi alkoholin käyttöön, alastomuuteen tai itsensä nolaamiseen ei kuulu Seitan tapahtumiin. Kaikissa Seitan tapahtumissa panostetaan yhteisöllisyyteen, hyvään ilmapiiriin ja inklusiivisuuteen. Päihteiden käyttöä ei korosteta tapahtumissa ja lisäksi osa tapahtumista on määritelty erikseen päihteettömiksi. Mikäli Seita tarjoaa alkoholia, tarjolla on aina myös maistuva alkoholiton vaihtoehto. Jokaisella tapahtumalla on tiedotuksessa ilmoitettu yhteyshenkilö, johon voi olla yhteydessä tapahtumaa koskevien kysymysten ja palautteen kanssa.

Tapahtumien turvallisuuteen kiinnitetään erityistä huomiota. Seitalla on käytössään ensiapupakkaus ja vesikanisterit, joita käytetään esimerkiksi rastikierrostapahtumissa. Ensiapupakkaus pyritään pitämään aina helposti saatavilla. Vastuu tapahtumien turvallisuudesta on ensisijaisesti hallituksen jäsenillä ja kaikista osallistujista pyritään pitämään huolta hyvässä hengessä.

KIUSAAMINEN, HÄIRINTÄ JA SYRJINTÄ

Minkäänlainen kiusaaminen, häirintä, ahdistelu tai syrjintä ei ole hyväksyttävää Seitan tapahtumissa ja toiminnassa. Mikäli koet häirintää, kiusaamista tai syrjintää Seitan tapahtumissa tai missä tahansa yliopistolla esimerkiksi muiden opiskelijoiden tai henkilökunnan toimesta, älä epäröi ottaa yhteyttä:

* Seitan sosiaalipoliittiseen vastaavaan tai kehen tahansa Seitan hallituksen jäseneen
* Turun Yliopiston Ylioppilaskunnan häirintäyhteyshenkilöihin

On ensiarvoisen tärkeää, että tällaiset ongelmat tulevat hallituksen tietoon mahdollisimman pian, jotta niihin voidaan puuttua.

YMPÄRISTÖ

Ympäristöä huomioidaan Seitan tapahtumissa välttämällä kertakäyttöastioiden käyttöä. Yhdistys omistaa astiaston, jota myös vuokrataan muille järjestöille. Tapahtumien tarjoiluista sekä myyjäisistä pyritään tekemään eettisempiä. Kahvin, teen ja makeutusaineiden osalta käytetään ensisijaisesti Reilun kaupan tuotteita ja luomua. Tapahtumissa pyritään aina kun mahdollista korvaamaan liha kasvisruoalla ja tarjoamaan myös vegaaninen vaihtoehto. Ulkotapahtumien yhteydessä huolehditaan ympäristön siisteydestä. Seita pyrkii järjestämään vuosittain myös ympäristötietoisuuteen kannustavaa toimintaa (esim. kirpputoritapahtuma).

ESTEETTÖMYYS

Tapahtumien yhteydessä tiedotetaan tapahtumapaikkojen esteellisyydestä. Tapahtumien tarjoiluissa otetaan aina huomioon yleisimmät ruokavaliorajoitteet. Tiedostuksessa pyritään selkeyteen ja julisteissa pyritään ottamaan huomioon myös näkörajoitteiset. Seita pyrkii ottamaan huomioon opiskelijoidensa erilaiset elämäntilanteet esimerkiksi tapahtumien ajankohdissa ja tiedottamalla jäsenistölleen Tyyn järjestämästä perheellisten opiskelijoiden toiminnasta.

TIEDOTUS JA SOSIAALISEN MEDIA KÄYTTÖ

Tiedotuksessa käytetään monipuolisesti eri kanavia, jotta tiedotus tavoittaa mahdollisimman laajasti koko jäsenistön. Esimerkiksi facebook-tapahtumat ovat julkisia. Sosiaalista mediaa hyödynnetään myös jäsenistön osallistamisessa ja palautteen keräämisessä.

Seitan Facebook-sivuille, nettisivuille sekä Instagramiin laitetaan kuvia tapahtumista. Kuvaamisesta tapahtumissa ilmoitetaan, jotta halukkaat voivat poistua kuvasta. Myös jo julkaistun kuvan, jossa itse esiintyy, poistamista voi pyytää jälkikäteen olemalla yhteydessä hallitukseen. Jäsenistöä myös suositellaan toimimaan samalla periaatteella omien kuviensa kanssa.

Seitan tiedotus pidetään avoimena ja hyvän maun mukaisena. Tiedotuksessa panostetaan ymmärrettävyyteen eikä esimerkiksi sisäpiiri-ilmaisuja käytetä.

TOIMINNAN KEHITTÄMINEN JA PALAUTE

Seitan toimintaa kehitetään ensisijaisesti vuosittaisen toimintasuunnitelman perusteella. Toimintasuunnitelma käsitellään ja hyväksytään joka syksy yhdistyksen syyskokouksessa, jossa koko jäsenistöllä on mahdollisuus vaikuttaa seuraavan vuoden toimintasuunnitelman sisältöön.

Seita kerää vuosittain opiskelijapalautteen, jossa on mahdollista antaa opintoja koskevan palautteen lisäksi palautetta myös Seitan toiminnasta. Kyselyssä toivotaan palautetta Seitan toiminnan puutteista ja epäkohdista sekä toiveita ja ehdotuksia tulevaa toimintaa koskien.

Seitan hallitus myös ottaa aina vastaan toimintaa koskevaa palautetta ja ehdotuksia. Palautetta voi lähettää sähköpostilla koko hallituksella tai yksittäiselle hallituksen jäsenelle, mutta sitä voi myös antaa anonyymisti Seitan nettisivujen palaute-osion kautta. Seita kehittää matalan kynnyksen mahdollisuuksia antaa palautetta esimerkiksi sosiaalisessa mediassa.

*Tämä dokumentti on hyväksytty Seita ry:n toimintakulttuuriksi yhdistyksen kokouksessa 30.3.2017.*